מסכת מגילה דף ג עמוד א

אמר רבי ירמיה ואיתימא רבי חייא בר אבא: ... תרגום של נביאים - יונתן בן עוזיאל אמרו מפי חגי זכריה ומלאכי, ונזדעזעה ארץ ישראל ארבע מאות פרסה על ארבע מאות פרסה. יצתה בת קול ואמרה: מי הוא זה שגילה סתריי לבני אדם? עמד יונתן בן עוזיאל על רגליו ואמר: אני הוא שגליתי סתריך לבני אדם; גלוי וידוע לפניך שלא לכבודי עשיתי, ולא לכבוד בית אבא, אלא לכבודך עשיתי שלא ירבו מחלוקת בישראל... מאי שנא דאורייתא דלא אזדעזעה, ואדנביאי אזדעזעה? - דאורייתא מיפרשא מלתא, דנביאי איכא מילי דמיפרשן, ואיכא מילי דמסתמן. דכתיב: ביום ההוא יגדל המספד בירושלם כמספד הדדרמון בבקעת מגדון, ואמר רב יוסף: אלמלא תרגומא דהאי קרא לא ידענא מאי קאמר: 'ביומא ההוא יסגי מספדא בירושלים כמספדא דאחאב בר עמרי דקטל יתיה הדדרימון בן טברימון ברמות גלעד, וכמספדא דיאשיה בר אמון דקטל יתיה פרעה חגירא בבקעת מגידו'.

**תרגום יונתן והמספד בירושלים**

1. **המקור**

"יונתן הגדול בתלמידיו של הלל היה, כמפורש פרק הישן. והלל ק' שנה קודם שנחרב הבית שני היה, ובודאי דלא ראו את הנביאים חגי זכריה ומלאכי שהיו בתחלת בית שני, אלא **בקבלה** היתה לו מפיהם ע"י רבותיו[[1]](#footnote-1)".

1. **השאלות העולות**
2. מהם ה'סתרים' שהתגלו עד כדי זעזוע ארץ?
3. מדוע יש בגילוים כדי למנוע מחלוקת בישראל?
4. מה הקשר בין אחאב מלך ישראל, לבין יאשיהו מלך יהודה שמלך 243 שנה אחרי מותו של אחאב?
5. אם החידוש הוא רק שמדובר בשני הספדים, "מה מקרא חסר עכשיו? רק תיבת 'כמספד' השני, ובא התרגום והוסיף עליו זה התיבה. ובאמת כה"ג מצינו טובא שתיבה א' מושכת אחרת עמה, ומאי רבותא דיהונתן מעתה?
6. ועוד מאי סתרי תורה יש בזה? הלא מקראות כאלו חסרי פשט ישנם בנביאים טובא..
7. תו יל"ד על הפסוק דרוצה להפליג ההספד הי' לו להפליגו כהספדו של מרע"ה או אהרן הכהן דכתי' ויבכו אותו כל בית ישראל
8. ועוד קשה הא הספדו של אחאב הי' רנה, דכתי' ויעבור הרנה בקרב המחנה ומני' ילפי' באבוד רשעים רנה[[2]](#footnote-2)".

רש"י מבאר שיונתן בא "לפרש מקראות הסתומים", וביניהם הפסוק מנבואה לעתיד לבוא:

(ט) וְהָיָ֖ה בַּיּ֣וֹם הַה֑וּא אֲבַקֵּ֗שׁ לְהַשְׁמִיד֙ אֶת־כָּל־הַגּוֹיִ֔ם הַבָּאִ֖ים עַל־יְרוּשָׁלִָֽם:

(י) וְשָׁפַכְתִּי֩ עַל־בֵּ֨ית דָּוִ֜יד וְעַ֣ל׀ יוֹשֵׁ֣ב יְרוּשָׁלִַ֗ם ר֤וּחַ חֵן֙ וְתַ֣חֲנוּנִ֔ים וְהִבִּ֥יטוּ אֵלַ֖י אֵ֣ת אֲשֶׁר־דָּקָ֑רוּ וְסָפְד֣וּ עָלָ֗יו כְּמִסְפֵּד֙ עַל־הַיָּחִ֔יד וְהָמֵ֥ר עָלָ֖יו כְּהָמֵ֥ר עַֽל־הַבְּכֽוֹר:

(יא) בַּיּ֣וֹם הַה֗וּא יִגְדַּ֤ל הַמִּסְפֵּד֙ בִּיר֣וּשָׁלִַ֔ם כְּמִסְפַּ֥ד הֲדַדְ־רִמּ֖וֹן בְּבִקְעַ֥ת מְגִדּֽוֹן[[3]](#footnote-3):

"שלא מצינו בכל המקרא הספד להדדרימון בבקעת מגידו, ויונתן תרגמו לשני הספידות: הדדרימון ברמות גלעד[[4]](#footnote-4) (מלכים א' כב), ויאשיהו בבקעת מגידו, כדמפרש בספר מלכים (ב' כג)".

החידוש הוא תרגום לא מילולי, המספק מידע שלא ניתן היה לדורשו בדרכים מקובלות כגון י"ג מידות[[5]](#footnote-5).

1. **אחאב**

(לא) וּמֶ֣לֶךְ אֲרָ֡ם צִוָּ֣ה אֶת־שָׂרֵי֩ הָרֶ֨כֶב אֲשֶׁר־ל֜וֹ שְׁלִשִׁ֤ים וּשְׁנַ֙יִם֙ לֵאמֹ֔ר לֹ֚א תִּלָּ֣חֲמ֔וּ אֶת־קָטֹ֖ן וְאֶת־גָּד֑וֹל כִּ֛י אִֽם־אֶת־מֶ֥לֶךְ יִשְׂרָאֵ֖ל לְבַדּֽוֹ.. (לד) וְאִ֗ישׁ מָשַׁ֤ךְ בַּקֶּ֙שֶׁת֙ לְתֻמּ֔וֹ וַיַּכֶּה֙ אֶת־מֶ֣לֶךְ יִשְׂרָאֵ֔ל בֵּ֥ין הַדְּבָקִ֖ים וּבֵ֣ין הַשִּׁרְיָ֑ן וַיֹּ֣אמֶר לְרַכָּב֗וֹ הֲפֹ֥ךְ יָדְךָ֛ וְהוֹצִיאֵ֥נִי מִן־הַֽמַּחֲנֶ֖ה כִּ֥י הָחֳלֵֽיתִי:

(לה) וַתַּעֲלֶ֤ה הַמִּלְחָמָה֙ בַּיּ֣וֹם הַה֔וּא וְהַמֶּ֗לֶךְ הָיָ֧ה מָעֳמָ֛ד בַּמֶּרְכָּבָ֖ה נֹ֣כַח אֲרָ֑ם וַיָּ֣מָת בָּעֶ֔רֶב וַיִּ֥צֶק דַּֽם־הַמַּכָּ֖ה אֶל־חֵ֥יק הָרָֽכֶב:

(לו) וַיַּעֲבֹ֤ר הָרִנָּה֙ בַּֽמַּחֲנֶ֔ה כְּבֹ֥א הַשֶּׁ֖מֶשׁ לֵאמֹ֑ר אִ֥ישׁ אֶל־עִיר֖וֹ וְאִ֥ישׁ אֶל־אַרְצֽוֹ:

(לז) וַיָּ֣מָת הַמֶּ֔לֶךְ וַיָּב֖וֹא שֹׁמְר֑וֹן וַיִּקְבְּר֥וּ אֶת־הַמֶּ֖לֶךְ בְּשֹׁמְרֽוֹן[[6]](#footnote-6):

**מי הרג את אחאב?** לפי יונתן בן עוזיאל היה 'הדדרימון'. לא ברור אפילו שזהו מלך ארם. עוד נאמר:

וְ֠נַעֲמָן שַׂר־צְבָ֨א מֶֽלֶךְ־אֲרָ֜ם הָיָ֣ה אִישׁ֩ גָּד֨וֹל לִפְנֵ֤י אֲדֹנָיו֙ וּנְשֻׂ֣א פָנִ֔ים כִּֽי־ב֛וֹ **נָֽתַן־ה' תְּשׁוּעָ֖ה לַאֲרָ֑ם** וְהָאִ֗ישׁ הָיָ֛ה גִּבּ֥וֹר חַ֖יִל מְצֹרָֽע[[7]](#footnote-7): המדרש מזהה את התשועה המדוברת, כהרג אחאב:

"ואיש משך בקשת לתומו- חץ נעמן שהכה את אחאב[[8]](#footnote-8)". אולם גם בלא המדרש, ברור שלא היה זה המלך שהרג לאחאב. "שמא י"ל דשם איש אחד הן והיה לו ב' שמות, א"נ מדרשים חלוקים הם[[9]](#footnote-9)". הבן יהוידע מציע ביאור פשטי:

\* הדדרימון הוא היה בן הדד מלך ארם... כמו שיש קורין לאדם בשם בן ציון..

* הוסיפו לו שם רימון, שהוא שם העבודה זרה[[10]](#footnote-10).
* מאחר שזה בן הדד שהיה נקרא הדדרימון הוא מצוה את נעמן להרוג את אחאב... לכך נקרא הריגתו על שם מלכו[[11]](#footnote-11)".

**היחס למותו של אחאב**

מותו של אחאב היה עונש שהוגד מראש על ידי אליהו[[12]](#footnote-12) ומיכיהו. כתב הטורי אבן: "הא אמר בפ"ד דסנהדרין (דף ל"ט) ויעבר הרינה במחנה באבוד רשעים רינה- באבוד אחאב בן עמרי רינה. אלמא לא הספידוהו. מיהו בספ"ק דב"ק (דף י"ז) אמר וכבוד עשו לו במותו לחזקיה מלך יהודה שיצאו לפניו ל"ו אלף חלוצי כתף דר"י. א"ל ר' נחמיה: הלא לפני אחאב מלך ישראל עשו כן אלמא הספידוהו. וצ"ל **דרשעי הדור הספידוהו, ולצדיקים- רינה**".

הרב כשר ליקט את הדרשות אודות אחאב[[13]](#footnote-13) ומסכם: "הרשע לשמים להכעיס, הגדול ביותר שהיה בישראל בכל משך בית ראשון[[14]](#footnote-14)". אמנם ניתן למנות לו כמה זכויות:

* "דבר אחד טוב שעשה שהיה עומד ומתחזק במרכבה כדי שלא יכירו ישראל במכתו ויברחו ותחלת נפילה ניסה[[15]](#footnote-15)".
* אמר רבי יוחנן: מפני מה זכה אחאב למלכות עשרים ושתים שנה - מפני שכיבד את התורה שניתנה בעשרים ושתים אותיות. שנאמר: 'וישלח מלאכים אל אחאב מלך ישראל העירה ויאמר לו כה אמר בן הדד כספך וזהבך לי הוא ונשיך ובניך הטובים לי הם... כי אם כעת מחר אשלח את עבדי אליך וחפשו את ביתך ואת בתי עבדיך והיה כל מחמד עיניך ישימו בידם ולקחו... ויאמר למלאכי בן הדד אמרו לאדני המלך כל אשר שלחת אל עבדך בראשונה אעשה והדבר הזה לא אוכל לעשות'. מאי מחמד עיניך, לאו ספר תורה[[16]](#footnote-16)?
* "אחאב בן עמרי הכופר באל ועובד עבודה זרה, שהעיד ה' עליו "רק לא היה כאחאב" (מלכים א' כ"ה כ"ה) כשצם שתי שעות וחצי לפי שאמרו חז"ל (תענית כ"ה ב'), בטלה גזרה מעליו, כמו שנאמר (מלכים א' כ"א כ"ט) "ויהי דבר ה' אל אליהו התשבי: הראית כי נכנע אחאב מפני? יען כי נכנע מפני לא אביא הרעה בימיו. בימי בנו אביא הרעה על ביתו". ולא קפח הקדוש ברוך שכר תעניתו[[17]](#footnote-17)".

1. **היחס בין סוגייתנו לגמרא בסוכה**

האחרונים מקשרים את מדרשנו לגמרא בסוכה, שאף היא דנה בפסוקים בזכריה:

"וספדה הארץ משפחות משפחות... הא הספידא מאי עבידתיה? פליגי בה רבי דוסא ורבנן. חד אמר: על משיח בן יוסף שנהרג, וחד אמר: על יצר הרע שנהרג. בשלמא למאן דאמר על משיח בן יוסף שנהרג - היינו דכתיב והביטו אלי את אשר דקרו וספדו עליו כמספד על היחיד. אלא למאן דאמר על יצר הרע שנהרג - האי הספידא בעי למעבד? שמחה בעי למעבד! אמאי בכו? - כדדרש רבי יהודה: לעתיד לבא מביאו הקדוש ברוך הוא ליצר הרע ושוחטו בפני הצדיקים ובפני הרשעים. צדיקים נדמה להם כהר גבוה, ורשעים נדמה להם כחוט השערה. הללו בוכין, והללו בוכין. צדיקים בוכין ואומרים: היאך יכולנו לכבוש הר גבוה כזה! ורשעים בוכין ואומרים: היאך לא יכולנו לכבוש את חוט השערה הזה! ואף הקדוש ברוך הוא תמה עמהם[[18]](#footnote-18)".

המהרש"א שוזר בין כל המקרים, בעזרת הנתון שמדובר בכולם במוות של יחיד:

"דההוא מספדא דירושלים יהיה לעתיד על משיח בן יוסף שיהיה נהרג, או על יצה"ר שיהיה נהרג. והוא מספד על היחיד כמ"ש וספדו עליו כמספד על היחיד. ודומיא דהכי מספד דאחאב שלא נהרג רק הוא.. וכן ביאשיהו דכתיב וילך המלך יאשיהו לקראתו וימיתהו במגידו בראותו אותו. ובדברי הימים: ויורו המורים למלך יאשיהו וגו' שנראה שלא נהרג רק הוא, כדכתיב ויקונן ירמיהו על יאשיהו".

הבן איש חי מזהה הקבלה בין שני ההספדים בסוגיה בסוכה, לבין אחאב ויאשיהו. המספד על משיח בן יוסף, כמו המספד על יאשיהו, הוא מספד על הצדיק שנלכד בעוונות הדור. על יאשיהו נאמר[[19]](#footnote-19):

(כ) ר֤וּחַ אַפֵּ֙ינוּ֙ מְשִׁ֣יחַ ה' נִלְכַּ֖ד בִּשְׁחִיתוֹתָ֑ם אֲשֶׁ֣ר אָמַ֔רְנוּ בְּצִלּ֖וֹ נִֽחְיֶ֥ה בַגּוֹיִֽם[[20]](#footnote-20):

לעומת זאת, המספד על אחאב היה מחולק. "רשעים היו בוכין עליו מלב ונפש.. אבל הצדיקים יש מהם בוכים למראה עיניים מחמת יראה, עין בוכה ולב שמח.. ויש מהם בוכין ממש.. על אותם הימים שעברו שמלך עליהם והרשיע...גם הספד העתיד לבוא על הריגת יצר הרע .. אין בכיה של הכול שווה בו[[21]](#footnote-21)".

החתם סופר מסביר בשם בעל ההפלאה, שניתן היה לפרש הכול על פי הרעיון הראשון של מותו של משיח בן יוסף, אך יונתן בעדותו היטה לפרשנות השניה, הרזית, של שחיטת יצר הרע:

"ביום ההוא יהיה הספד נפלא מצורף משני הספדים כהספדו של אחאב שספדוהו הרשעים וכהספדו של יאשי' שהספדוהו הצדיקים. למ"ד התם בסוכה דההספד הוא על משיח בן יוסף .. י"ל דהנה ידוע ענין משיח ב"י הוא, בהיות לפנים בישראל נתחלקו לב' ממלכות ומלכי ישראל נקראו ע"ש יוסף, הרשיעו מאוד אין בהם עושה טוב גם אחד. ע"כ לע"ל יעמיד משיח א' מבניהם צדיק ונשגב והוא **יהרג על קידוש שמו הגדול לכפר על אחיו.** ומשם יקבל בן דוד המלכות הכללי על כל ישראל ולא יחצו עוד לב' ממלכות. והנה מאז במות מלך ישראל לא הספידוהו בית יהודה ,כי מה להם ולו? ומכ"ש כי רובם היו צדיקים ומלכי ישראל רשעים היו. וכן בהיפוך. משא"כ לע"ל אצל זה ההספד מיתת הצדיק הגדול הזה יהיו כולם שוים כמבואר בקרא וספדו בית **דוד** ע"ש. והנה אמרו חכמי המחקר כי ידיעת ההפכים א' ועד"מ: אם נאמר זה שמח שמחה נפלאה במיתת רשע עריץ, הוה ממש כאלו אומר שספד הספד גדול במיתת צדיק גדול והכל חד.. ההספד היותר גדול שבכל מלכי יהודה הצדיקים הוא הספדו של יאשי' בן אמון דכתיב אמרו עליו השרים בקינותיהם, וירמ' קנן עליו:'איכה יועם'. ובהיפך זה, מצינו שמחה במות אחאב אפי' אנשי ישראל שמחו עליו, דכתי' ויעבר הרנה בקרב המחנה. והרי ידיעת ההפכים אחת... לכן אמר יגדל המספד כי גדול ונפלא הוא ולא מצינו כיוצא בו רק על צד הקירוב.. וא"ש הכל כפשוטו ולא נצטרך לדברי יהונתן בן עוזיאל ששני הספדים היו..

וגם צריך להכניס סוד גדול במקרא לפרשו על מיתת יצר הרע.. כי זה ענין של מיתת יצ"ה איננו מובן כפשוטו, והוא סוד מסתרי התורה בענין עירוב המדות וברורן. ולדברינו יהי' הכל כפשוטו. אך מה נעשה? הרי יהונתן ב"ע אמר תרגום שלו מפי חגי זכרי' ומלאכי והרי מקרא זה בזכרי' נאמר והרי זכרי' הבין וידע דברי עצמו יותר ממה שנפרש אנחנו בו. והא"ש דחז"ל שגלה סתרי תורה וגם דברי ר' יוסף צודקים דלא ידע לפרשו אלולי תרגומו כי הי' טועה בפירושו לפרשו כפשוטו כנ"ל **והאמת כפי' יהונתן**".

1. **המהלך של הרב קוק[[22]](#footnote-22)**

בתוך עם ישראל ישנה חלוקה בין כוחות ודגשים:

"ביחוד שני אלה הכחות, הכח המקביל לערך הגוף האנושי... והצד השני עצם הכח לשכלול הרוחניות בעצמה.. והנה מתחילה הוכנו ב' הכחות הכלליות בשני השבטים שהוכנו למלוך בישראל, אפרים ויהודה, שהוא כלל יוסף ויהודה". האידיאל הוא לאחד, כאשר הכח הרוחני מוביל, אולם פעמים שאין כח מכיר בערך משנהו: "לפעמים מתגלה נטיה לחוזק הלאומי החמרי ויתר הצרכים האנושים הכוללים, שנובע בעיקרו מיסוד הנטיה המיוחדת ליוסף ואפרים, ולפעמים מתנערת הנטיה הרוחנית לקיומה של תורה והפרחת הצד הרוחני המיוחד לישראל".

הופעת משיח בן יוסף היא חזרת החומר הישראלי, וסכנת מותו, היא איבוד החומר בשל היותו מנותק מן הרוח. אם בגלל שהרוח לא הכיר בערכו, אם בגלל שנושאי דגל החומר לא הכירו בערך הרוח. יונתן בן עוזיאל ביאר שהצער יהיה משני הצדדים, החומר המיוצג בידי אחאב, והרוח המיוצגת על ידי יאשיהו. התובנה שעם ישראל זקוק לשני התחומים, היא זו שתפחית מחלוקת בישראל.

אחאב זכה לשלטון מדיני לא מבוטל: תנו רבנן: שלשה מלכו בכיפה, ואלו הן: **אחאב**, ואחשורוש, ונבוכדנצר. אחאב - דכתיב חי ה' אלהיך אם יש גוי וממלכה אשר לא שלח אדני שם לבקשך וגו', ואי לא דהוה מליך עלייהו - היכי מצי משבע להו[[23]](#footnote-23)"?

"התכונה של החבה הלאומית נתגלתה באחאב שחבב מאד את ישראל. ואחז מעשה אבותיו עמרי שהוסיף עיר אחת בארץ ישראל, ו"דורשי רשומות אמרו כולם באים לחיי העולם הבא, 'לי גלעד', זה אחאב שנפל בגלעד", שהיה, מעמיד פנים במלחמה, גם אחר שנחתו בו החצים, כדי שלא להבעית את ישראל. אומץ רוח כזה בא מאהבה יתירה ונפלאה[[24]](#footnote-24), גם כיבד את התורה מפני שעכ"פ שמר את כבוד האומה כלפי חוץ, לפני בן הדד, ועכ"ז לא הכיר ערכה של תורה וקדושת השי"ת המיוחדת שבה כל יתרונם של ישראל. ע"כ הלך בדרכי איזבל ובחוקות התועבות של גויי הארץ לפי המדה שהיתה שולטת אז ברוח הזמן". לעומתו יאשיהו היה מלך צדיק, שנרתע אפילו מפגישה בנכרים:

(כה) וְכָמֹהוּ֩ לֹֽא־הָיָ֨ה לְפָנָ֜יו מֶ֗לֶךְ אֲשֶׁר־שָׁ֤ב אֶל־ה' בְּכָל־לְבָב֤וֹ וּבְכָל־נַפְשׁוֹ֙ וּבְכָל־מְאֹד֔וֹ כְּכֹ֖ל תּוֹרַ֣ת מֹשֶׁ֑ה וְאַחֲרָ֖יו לֹֽא־קָ֥ם כָּמֹֽהוּ: (כט) בְּיָמָ֡יו עָלָה֩ פַרְעֹ֨ה נְכֹ֧ה מֶֽלֶךְ־מִצְרַ֛יִם עַל־מֶ֥לֶךְ אַשּׁ֖וּר עַל־נְהַר־פְּרָ֑ת וַיֵּ֨לֶךְ הַמֶּ֤לֶךְ יֹאשִׁיָּ֙הוּ֙ לִקְרָאת֔וֹ וַיְמִיתֵ֙הוּ֙ בִּמְגִדּ֔וֹ כִּרְאֹת֖וֹ אֹתֽוֹ[[25]](#footnote-25):

"דרש: וחרב לא תעבר בארצכם, מאי חרב? אילימא חרב שאינה של שלום - והכתיב ונתתי שלום בארץ! אלא, אפילו של שלום, והוא אינו יודע שאין דורו דומה יפה[[26]](#footnote-26)".

"ע"כ באחאב ויאשיהו התכנסו ב' הנקודות, של יוסף ושל יהודה, כח משיח בית יוסף ובית דוד. לעת קץ הכיר כי היה אפשר לאחד ב' הכחות יחד בהיות ההכרה שלמה, א"כ יגדל ההספד בצירוף ב' הנטיות, כפי תכלית רחוקן בפועל, כן תהיה קרבתן והכרת זיקוקן זה לזה, ויכפל כמספד אחאב ויאשיהו גם יחד, לתן לקח להבא לאחד את הכחות, להשכיל להעמידם במערכה הגונה המביאה לטובה כללית".

ננסה לעקוב אחרי התפתחות מפגשי הכוחות הללו במשך הדורות.

1. **רחל ולאה[[27]](#footnote-27)**

(ט) עוֹדֶ֖נּוּ מְדַבֵּ֣ר עִמָּ֑ם וְרָחֵ֣ל׀ בָּ֗אָה עִם־הַצֹּאן֙ אֲשֶׁ֣ר לְאָבִ֔יהָ כִּ֥י רֹעָ֖ה הִֽוא:

(י) וַיְהִ֡י כַּאֲשֶׁר֩ רָאָ֨ה יַעֲקֹ֜ב אֶת־רָחֵ֗ל בַּת־לָבָן֙ אֲחִ֣י אִמּ֔וֹ וְאֶת־צֹ֥אן לָבָ֖ן אֲחִ֣י אִמּ֑וֹ וַיִּגַּ֣שׁ יַעֲקֹ֗ב וַיָּ֤גֶל אֶת־הָאֶ֙בֶן֙ מֵעַל֙ פִּ֣י הַבְּאֵ֔ר וַיַּ֕שְׁקְ אֶת־צֹ֥אן לָבָ֖ן אֲחִ֥י אִמּֽוֹ:

(טז) וּלְלָבָ֖ן שְׁתֵּ֣י בָנ֑וֹת שֵׁ֤ם הַגְּדֹלָה֙ לֵאָ֔ה וְשֵׁ֥ם הַקְּטַנָּ֖ה רָחֵֽל:

**(יז) וְעֵינֵ֥י לֵאָ֖ה רַכּ֑וֹת וְרָחֵל֙ הָֽיְתָ֔ה יְפַת־תֹּ֖אַר וִיפַ֥ת מַרְאֶֽה[[28]](#footnote-28):**

רחל עוסקת בעבודה גשמית, והיא יפת תואר ומראה. עצם מראה מעניק ליעקב כוחות פיסיים. לאה מצוינת בעיניה, ראי הנפש.

(כה) וַיְהִ֣י בַבֹּ֔קֶר וְהִנֵּה־הִ֖וא לֵאָ֑ה...[[29]](#footnote-29) מעשה זה מעורר תמיהות, שהמדרש מעצים פי כמה.

המדרש מתאר שלאחר החורבן באו לפני הקב"ה האבות ומשה בבקשת רחמים ולא נענו. אז מגיעה רחל: "באותה שעה קפצה רחל אמנו לפני הקדוש ברוך הוא ואמרה: רבש"ע, גלוי לפניך שיעקב עבדך אהבני אהבה יתירה ועבד בשבילי לאבא שבע שנים. וכשהשלימו אותן שבע שנים והגיע זמן נשואי לבעלי, יעץ אבי להחליפני לבעלי בשביל אחותי. והוקשה עלי הדבר עד מאד כי נודעה לי העצה והודעתי לבעלי ומסרתי לו סימן שיכיר ביני ובין אחותי כדי שלא יוכל אבי להחליפני. ולאחר כן נחמתי בעצמי וסבלתי את תאותי ורחמתי על אחותי שלא תצא לחרפה, ולערב חלפו אחותי לבעלי בשבילי ומסרתי לאחותי כל הסימנין שמסרתי לבעלי כדי שיהא סבור שהיא רחל. ולא עוד ,אלא שנכנסתי תחת המטה שהיה שוכב עם אחותי והיה מדבר עמה והיא שותקת ואני משיבתו על כל דבר ודבר כדי שלא יכיר לקול אחותי, וגמלתי חסד עמה ולא קנאתי בה ולא הוצאתיה לחרפה. ומה אני שאני בשר ודם עפר ואפר, לא קנאתי לצרה שלי ולא הוצאתיה לבושה ולחרפה, ואתה מלך חי וקיים רחמן - מפני מה קנאת לעבודת כוכבים שאין בה ממש והגלית בני ונהרגו בחרב ועשו אויבים בם כרצונם? מיד נתגלגלו רחמיו של הקדוש ברוך הוא, ואמר: בשבילך רחל אני מחזיר את ישראל למקומן". השאלות רבות הן: כיצד לא הבחין יעקב בחילופין? כיצד לאה שיתפה פעולה עם לבן? מה ראתה רחל לסייע ללאה בתרמית, ובזה לפגוע ביעקב? וכי אין בזה 'חייך קודמים לחיי חברך'? מה תועלת בחילופין, אם יוכל יעקב לטעון בבוקר שמקח טעות הוא, ומדוע באמת לא עשה כן?

בהקשר המדרש, כיצד נבין כי מעשה זה – אשר טרם השתכנענו כי ראוי הוא – הוא זה אשר מבשר את שיבתם של ישראל מן הגולה, יותר מכל זכות שיכלו האבות ומשה להציע?

על פי דרכנו נאמר: רחל מייצגת את בניין החומר, ולאה את הרוח. יעקב פוגש את רחל קודם, אולם רחל מבינה שבאמת לאה קודמת. יעקב ברוח קדשו, ידע כי זו האישה 'הנכונה', ועל כן גם לא שילח את לאה מעליו. בזה קיבלה רחל בשם עולם החומר היהודי את מרות הרוח[[30]](#footnote-30), ובזה ווידאה שנחזור מגלות, לעולם של ממלכת חומר שמעליה תשרור רוח. גם כשנדמה לנו שזו 'רק' רחל- לאה שם.

1. **עשיו לאה ודינה**

מסתבר שהייתה הווא אמינא של שני זוגות משלימים: "ועיני לאה רכות, מאי רכות?.. שבח הוא לה, שהיתה שומעת על פרשת דרכים בני אדם שהיו אומרים: 'שני בנים יש לה לרבקה, שתי בנות יש לו ללבן, גדולה לגדול וקטנה לקטן', והיתה יושבת על פרשת דרכים ומשאלת: 'גדול מה מעשיו'? –'איש רע הוא מלסטם בריות', 'קטן מה מעשיו'? –'איש תם יושב אוהלים', והיתה בוכה עד שנשרו ריסי עיניה[[31]](#footnote-31)".

הווא אמינא זו חוזרת ביתר שאת כתביעה בדור הבא:

"דינה היכן היא נתנה בתיבה ונעל בפניה. אמר: הרשע הזה עינו רמה היא, שלא יתלה עיניו ויראה אותה ויקח אותה ממני, ר"ה בשם ר' אבא הכהן ברדלא אמר: אמר לו הקדוש ברוך הוא: (שם /איוב/ ו) למס מרעהו חסד, מנעת מרעך חסד, מנעת חסדך **מן אחוך** דאלו איתנסיבת לגברא לא זינתה.. בתמיה, לא בקשת להשיאה למהול- הרי היא נשאת לערל, לא בקשת להשיאה דרך היתר, הרי נשאת דרך איסור[[32]](#footnote-32)".

למעשה, מדרש זה ממשיך את דרכו של יצחק, שראה בעשיו שותף ראוי לבניין האומה- אמנם לחלק החומרי שבה. הדבר ניכר מתוכן ברכתו למי שסבר שהוא עשיו:

(כח) וְיִֽתֶּן־לְךָ֙ הָאֱלֹהִ֔ים מִטַּל֙ הַשָּׁמַ֔יִם וּמִשְׁמַנֵּ֖י הָאָ֑רֶץ וְרֹ֥ב דָּגָ֖ן וְתִירֹֽשׁ:

(כט) יַֽעַבְד֣וּךָ עַמִּ֗ים וישתחו וְיִֽשְׁתַּחֲו֤וּ לְךָ֙ לְאֻמִּ֔ים הֱוֵ֤ה גְבִיר֙ לְאַחֶ֔יךָ וְיִשְׁתַּחֲו֥וּ לְךָ֖ בְּנֵ֣י אִמֶּ֑ךָ[[33]](#footnote-33)

הדברים מגיעים לידי כך, שהגמרא מעלה אפשרות שלעשיו דין ישראל מומר[[34]](#footnote-34). ראשו, תחילתו של עשיו, מונח במערת המכפלה[[35]](#footnote-35). ואולי עוד יגיע תיקון מסויים לפירוד[[36]](#footnote-36).

1. **יוסף ויהודה**

בדברים רבים דומה יוסף לעשיו, ועל כן לא ייפלא כי האחים מוכרים אותו לעבד. בעיניהם אין זה אלא חזרה על מעשה שילוח ישמעאל– שגם לו אברהם התנגד. מבחינתם, יעקב חוזר על טעותו של יצחק. נתבונן בדמיון:

|  |  |  |  |  |
| --- | --- | --- | --- | --- |
| עשיו | (כח) וַיֶּאֱהַ֥ב יִצְחָ֛ק אֶת־עֵשָׂ֖ו כִּי־צַ֣יִד בְּפִ֑יו | בִּגְדֵ֨י עֵשָׂ֜ו בְּנָ֤הּ הַגָּדֹל֙ הַחֲמֻדֹ֔ת אֲשֶׁ֥ר אִתָּ֖הּ בַּבָּ֑יִת[[37]](#footnote-37) | וַיְהִ֣י עֵשָׂ֗ו אִ֛ישׁ יֹדֵ֥עַ צַ֖יִד אִ֣ישׁ שָׂדֶ֑ה[[38]](#footnote-38) |  |
| יוסף | (ג) וְיִשְׂרָאֵל אָהַב אֶת יוֹסֵף מִכָּל בָּנָיו[[39]](#footnote-39) כִּי בֶן זְקֻנִים הוּא לוֹ[[40]](#footnote-40) | וְעָשָׂה לוֹ כְּתֹנֶת פַּסִּים: | . (מט) וַיִּצְבֹּר יוֹסֵף בָּר כְּחוֹל הַיָּם הַרְבֵּה מְאֹד[[41]](#footnote-41) | בא גבריאל ולימדו שבעים לשון[[42]](#footnote-42). |

על כן יוסף הוא האלטרנטיבה לעשיו, ואויבו הגדול:

" ואחר נגש יוסף ורחל וישתחוו אלא אמר יוסף הרשע הזה עינו רמה שלא יתלה עיניו ויביט את אמי וגבהה קומתו **וכסה אותה.** הוא דכתיב ביה: (שם מט) בן פורת יוסף בן פורת עלי עין[[43]](#footnote-43).

"כאשר ילדה רחל את יוסף - משנולד שטנו של עשו, שנאמר: (עובדיה א יח) והיה בית יעקב אש ובית יוסף להבה ובית עשו לקש. אש בלא להבה אינו שולט למרחוק. משנולד יוסף, בטח יעקב בהקב"ה ורצה לשוב[[44]](#footnote-44)".

ממילא בכל עת שנשקפת לעם ישראל סכנה פיסית, מעשיו או מצאצאו עמלק – בני רחל ניצבים בפרץ:

"א"ר פנחס בשם ר"ש בר נחמן: מסורת היא שאין עשו נופל אלא ביד בניה של רחל[[45]](#footnote-45)": עמלק מובס בידי יהושע משבט אפרים, שאול, אסתר ומרדכי - מבנימין. לעומת זאת יהודה הוא הערב לבנימין, ערבות המביאה לפיוס בין האחים. וכמובן: "(כח) וְאֶת־יְהוּדָ֞ה שָׁלַ֤ח לְפָנָיו֙ אֶל־יוֹסֵ֔ף **לְהוֹרֹ֥ת לְפָנָ֖יו** גֹּ֑שְׁנָה וַיָּבֹ֖אוּ אַ֥רְצָה גֹּֽשֶׁן[[46]](#footnote-46)".

1. **דוד ויהונתן**

יהונתן הוא גבור חיל, אבל כשישנו מאבק רוחני, נחוץ שיתייצב דוד משבט יהודה:

"אמר ישי לדוד בנו, הרי השעה לקיים אותו הערבות של זקינך שערב את בנימין מיד אביו, שנאמר אנכי אערבנו, אלא לך והוצא אותו מערבותו, שנאמר ואת אחיך תפקוד לשלום ואת ערובתם תקח (שמואל א' י"ז/ יח), ואין ערובתם אלא ערבות, מה עשה דוד, הלך וקיים את הערבות, והרג את גלית, א"ל הקדוש ברוך הוא חייך, כשם שנתת את נפשך על שאול שהוא משבטו של בנימן, כשם שעשה יהודה זקינך על בנימן, שנאמר ועתה ישב נא עבדך תחת הנער עבד לאדוני וגו' (בראשית מד לג), - כך אני נותן בית המקדש בגבולך, ובגבול בנימין[[47]](#footnote-47)".

הכבוד שנוהג דוד בשאול[[48]](#footnote-48), גורם ליהונתן לחזור על מעשה רחל, ולקבוע בזה שיא בענווה:

"אמר רבי: שלשה ענוותנין הן... יונתן בן שאול - דקאמר ליה לדוד: ואתה תמלך על ישראל ואני אהיה לך למשנה[[49]](#footnote-49)". מי שאיננה מבינה את עליונות הרוח, איננה יכולה להיות שותפה:

וַתֵּצֵ֞א מִיכַ֤ל בַּת־שָׁאוּל֙ לִקְרַ֣את דָּוִ֔ד וַתֹּ֗אמֶר מַה־נִּכְבַּ֨ד הַיּ֜וֹם מֶ֣לֶךְ יִשְׂרָאֵ֗ל אֲשֶׁ֨ר נִגְלָ֤ה הַיּוֹם֙ לְעֵינֵ֨י אַמְה֣וֹת עֲבָדָ֔יו כְּהִגָּל֥וֹת נִגְל֖וֹת אַחַ֥ד הָרֵקִֽים: (כא) וַיֹּ֣אמֶר דָּוִד֘ אֶל־מִיכַל֒ **לִפְנֵ֣י ה'** אֲשֶׁ֨ר בָּֽחַר־בִּ֤י מֵֽאָבִיךְ֙ וּמִכָּל־בֵּית֔וֹ לְצַוֹּ֨ת אֹתִ֥י נָגִ֛יד עַל־עַ֥ם ה' עַל־יִשְׂרָאֵ֑ל וְשִׂחַקְתִּ֖י לִפְנֵ֥י ה': (כב) וּנְקַלֹּ֤תִי עוֹד֙ מִזֹּ֔את וְהָיִ֥יתִי שָׁפָ֖ל בְּעֵינָ֑י וְעִם־הָֽאֲמָהוֹת֙ אֲשֶׁ֣ר אָמַ֔רְתְּ עִמָּ֖ם אִכָּבֵֽדָה:

(כג) וּלְמִיכַל֙ בַּת־שָׁא֔וּל **לֹֽא־הָ֥יָה לָ֖הּ יָ֑לֶד** עַ֖ד י֥וֹם מוֹתָֽהּ[[50]](#footnote-50)".

1. **ירבעם ורחבעם**

"אפרים, שנוסד ע"י ירבעם, שהופקד מתחלה על סבל בית יוסף, מפני כשרונו המעשי, "וירא שלמה את הנער כי עושה מלאכה הוא ויפקד אותו לכל סבל בית יוסף", פנה לגמרי מהקדושה העליונה המיוחדת לישראל, "ואותי השלכת אחרי גויך". ומזה יצא הסילון הממאיר, חטא עבודה זרה".

"אחר הדבר הזה לא שב ירבעם מדרכו הרעה, מאי אחר? אמר רבי אבא: אחר שתפשו הקדוש ברוך הוא לירבעם בבגדו, ואמר לו: חזור בך, ואני ואתה ובן ישי נטייל בגן עדן, אמר לו, מי בראש: - בן ישי בראש - אי הכי לא בעינא[[51]](#footnote-51)". "אמרו חז"ל שתפסו הקב"ה לירבעם בבגדו, וא"ל: חזור בך, ואני ואתה ובן ישי נטייל בגן עדן...על שאלת "מי בראש", מוכרחת התשובה לבא "בן ישי בראש", כי מבלעדי הכרת השליטה העליונה של הצד הרוחני, "כי חלק ד' עמו, יעקב חבל נחלתו", אז אפסה כל תעודה לישראל, חלילה". מאידך, תחילת הפילוג נבעה מזה שרחבעם לא ידע להתייחס בכובד ראש לדרישות חומריות של העם:

(ד) אָבִ֖יךָ הִקְשָׁ֣ה אֶת־עֻלֵּ֑נוּ וְאַתָּ֡ה עַתָּ֣ה הָקֵל֩ מֵעֲבֹדַ֨ת אָבִ֜יךָ הַקָּשָׁ֗ה וּמֵעֻלּ֧וֹ הַכָּבֵ֛ד אֲשֶׁר־נָתַ֥ן עָלֵ֖ינוּ וְנַעַבְדֶֽךָּ:... (יד) וַיְדַבֵּ֣ר אֲלֵיהֶ֗ם כַּעֲצַ֤ת הַיְלָדִים֙ לֵאמֹ֔ר אָבִי֙ הִכְבִּ֣יד אֶֽת־עֻלְּכֶ֔ם וַאֲנִ֖י אֹסִ֣יף עַֽל־עֻלְּכֶ֑ם אָבִ֗י יִסַּ֤ר אֶתְכֶם֙ בַּשּׁוֹטִ֔ים וַאֲנִ֕י אֲיַסֵּ֥ר אֶתְכֶ֖ם בָּעַקְרַבִּֽים[[52]](#footnote-52):

1. **שיבת ציון בימי עזרא**

הפעם אנשי הרוח התייחסו בביטול לגאולה של אנשים שחטאו בעריות:

"עשרה יוחסין עלו מבבל כהני לויי ישראלי **חללי** גירי וחרורי **ממזרי נתיני שתוקי ואסופי**[[53]](#footnote-53)". היו בהם גם נושאי נשים נכריות ומחללי שבת[[54]](#footnote-54). לאמיתו של דבר, חוסר שיתוף הפעולה של הצדיקים, היו לו נימוקים פחותים יותר, והוא שהיה בעוכרינו: "העניין האלוקי עמד לחול עליהם כבראשונה, אילו נענו כולם לקריאה ושבו לארץ ישראל בנפש חפצה, אבל רק מקצתם נענו - ורובם, החשובים שבהם, נשארו בבבל, מסכימים לגלות ולשיעבוד, ובלבד **שלא יפרדו ממשכנותם ומעסקיהם**...רק חלק מן העם נענה, ולא בלב שלם - ולכן גמלם האלוק כמחשבת ליבם, ונתקיימו בהם ההבטחות האלוקיות רק במידה מצומצמת, כפי מיעוט התעוררותם[[55]](#footnote-55)".

1. **שיבת ציון בימינו**

"מתדמה, מפני הפירוד השורר בגלות, שב' הכוחות הם באמת נפרדים זה מזה, עד שמי שנחלץ והגביר את הצד הכללי באומה נעשה בעונותינו הרבים **צר ואויב לתורה** ולקיום המצוות.. וכן מי ששם מגמתו ליסוד ההתיחדות הישראלית נעשה ע"י זה עצמו מנגד ו**מפריע לכל תיקון חומרי כללי**, שעי"ז מעבר מזה נעשה פרצים, ומעבר מזה מתגלה חולשה ועצבות ודכאות לב.

אמנם אחרי הנסיון האחרון של סיבת מניעת הקיום של משיח בית יוסף, יתבוננו הכל שבאמת אין כאן כחות מתנגדות, ושראוי להכניס הכל בחוברת אחת ולסדר דרכי האומה, באופן שכל שכלול כללי יהיה בסיס לשכלול הישראלי המיוחד.

והנה, בתור עקבא דמשיח בית יוסף, נתגלה חזיון הציונות בדורנו... חסרון ההצלחה גרם לסכסוכי דעות וריב אחים, שהלכו בדרך מסוכנה כזאת עד שהמנהיג הראשי[[56]](#footnote-56) נפל חלל מעוצר רעה ויגון. ע"כ ראוי לנו לשים אל לב להשתדל לנטית ההתאחדות של עץ יוסף ועץ יהודה... ורב יוסף עצמו, שאמר שעמד על מקרא זה ע"י תרגומו[[57]](#footnote-57), קבל ע"ע **לראות בחבלי משיח**... ייתיב בטולא דכופתא **דחמריה**, ובעצם חושך הצל, השית כליל צילו בתוך צהרים, ידליק הוא נר מצוה ואור תורה, ומעט מן האור דוחה הרבה מן החושך, ויהפך ג"כ הרע לטוב, והקללה לברכה. ע"כ אמרו בזוהר בראשית, ד"רב מתיבתא אשר בהיכלא דמשיחא אמר: מאן דלא הפיך מרירא למתיקא וחשוכא לנהורא- לא ייתי הכא", כי יסוד **הכשר דורו של משיח הוא להשתמש בכל הכחות היותר גסות לצד הטוב** והקדושה היחידית שנתעטרו בה ישראל".

1. מהרש"א . [↑](#footnote-ref-1)
2. חתם סופר. [↑](#footnote-ref-2)
3. זכריה פרק יב. [↑](#footnote-ref-3)
4. הרב מרגליות סבור שהרמז הוא לאירוע אחר: (יח) וַיִּקַּ֣ח אָ֠סָא אֶת־כָּל־הַכֶּ֨סֶף וְהַזָּהָ֜ב הַֽנּוֹתָרִ֣ים׀ בְּאוֹצְר֣וֹת בֵּית־ה' וְאֶת־אֽוֹצְרוֹת֙ בֵּ֣ית מלך הַמֶּ֔לֶךְ וַֽיִּתְּנֵ֖ם בְּיַד־עֲבָדָ֑יו וַיִּשְׁלָחֵ֞ם הַמֶּ֣לֶךְ אָסָ֗א אֶל־**בֶּן־הֲ֠דַד בֶּן־טַבְרִמֹּ֤ן** בֶּן־חֶזְיוֹן֙ מֶ֣לֶךְ אֲרָ֔ם הַיֹּשֵׁ֥ב בְּדַמֶּ֖שֶׂק לֵאמֹֽר:

   (יט) בְּרִית֙ בֵּינִ֣י וּבֵינֶ֔ךָ בֵּ֥ין אָבִ֖י וּבֵ֣ין אָבִ֑יךָ הִנֵּה֩ שָׁלַ֨חְתִּֽי לְךָ֥ שֹׁ֙חַד֙ כֶּ֣סֶף וְזָהָ֔ב לֵ֣ךְ הָפֵ֗רָה אֶת־בְּרִֽיתְךָ֙ אֶת־בַּעְשָׁ֣א מֶֽלֶךְ־יִשְׂרָאֵ֔ל וְיַעֲלֶ֖ה מֵעָלָֽי:

   (כ) וַיִּשְׁמַ֨ע בֶּן־הֲדַ֜ד אֶל־הַמֶּ֣לֶךְ אָסָ֗א וַ֠יִּשְׁלַח אֶת־שָׂרֵ֨י הַחֲיָלִ֤ים אֲשֶׁר־לוֹ֙ עַל־עָרֵ֣י יִשְׂרָאֵ֔ל וַיַּךְ֙ אֶת־עִיּ֣וֹן וְאֶת־דָּ֔ן וְאֵ֖ת אָבֵ֣ל בֵּֽית־מַעֲכָ֑ה וְאֵת֙ כָּל־כִּנְר֔וֹת עַ֖ל כָּל־אֶ֥רֶץ נַפְתָּלִֽי: (מלכים א פרק טו). "יכולים אנו לתאר לנו מצב הרוח במלכות ישראל, כאשר פתאום נפל עליהם בן ברית" (ניצוצי אור עמוד 92). [↑](#footnote-ref-4)
5. שפת אמת. [↑](#footnote-ref-5)
6. מלכים א פרק כב. [↑](#footnote-ref-6)
7. מלכים ב פרק ה פסוק א. [↑](#footnote-ref-7)
8. ילקוט שמעוני שמואל א רמז קג. [↑](#footnote-ref-8)
9. טורי אבן. [↑](#footnote-ref-9)
10. לַדָּבָ֣ר הַזֶּ֔ה יִסְלַ֥ח ה' לְעַבְדֶּ֑ךָ בְּב֣וֹא אֲדֹנִ֣י בֵית־רִמּוֹן֩ לְהִשְׁתַּחֲוֹ֨ת שָׁ֜מָּה וְה֣וּא׀ נִשְׁעָ֣ן עַל־יָדִ֗י וְהִשְׁתַּחֲוֵ֙יתִי֙ בֵּ֣ית רִמֹּ֔ן בְּהִשְׁתַּחֲוָיָ֙תִי֙ בֵּ֣ית רִמֹּ֔ן יִסְלַח־נא ה' לְעַבְדְּךָ֖ בַּדָּבָ֥ר הַזֶּֽה: (מלכים ב פרק ה, יח). [↑](#footnote-ref-10)
11. כן העלה גם בשפת אמת. [↑](#footnote-ref-11)
12. מלכים א, כא, יט, ו-מלכים א, כב,כ. אמנם מיכיהו חשף בפני אחאב את הסכנה, ואפשר שהיייתה לו דרך תשובה. מומלץ מאוד בעניין זה מאמרו של מו"ר הרב מרדכי סבתו: <file:///C:/Users/Yaakov/Downloads/SABATO%20(1).pdf> [↑](#footnote-ref-12)
13. התקופה הגדולה פרק 16. [↑](#footnote-ref-13)
14. עמוד שיא. [↑](#footnote-ref-14)
15. מהרש"א. הגמרא קשרה זאת להספדים:

    "נענה רבי עקיבא ואמר: ביום ההוא יגדל המספד בירושלים כמספד הדדרמון בבקעת מגדון. ואמר רב יוסף... והלא דברים קל וחומר: ומה אחאב מלך ישראל, שלא עשה אלא דבר אחד טוב, דכתיב והמלך היה מעמד במרכבה נכח ארם - כך, בניו של רבי ישמעאל - על אחת כמה וכמה". (מסכת מועד קטן דף כח עמוד ב). [↑](#footnote-ref-15)
16. מסכת סנהדרין דף קב עמוד ב. הרב כשר מאריך בהבנת כבוד זה לתורה, ונוטה לצמצמו. לדעתו ראיה לכך הוא שהרמב"ם (במקור הבא) לא ציין זכות זו (התקופה הגדולה עמודים שטו-שיח). [↑](#footnote-ref-16)
17. איגרת השמד לרמב"ם. [↑](#footnote-ref-17)
18. מסכת סוכה דף נב עמוד א. [↑](#footnote-ref-18)
19. איכה פרק ד, כ. [↑](#footnote-ref-19)
20. מסכת תענית דף כב עמוד ב. [↑](#footnote-ref-20)
21. בן יהוידע. [↑](#footnote-ref-21)
22. מאמר 'המספד בירושלים', מאמרי ראיה חלק א עמוד 94. כל ציטוט שלא ניתן לו מקור מכאן ואילך, לקוח ממאמר זה. [↑](#footnote-ref-22)
23. מסכת מגילה דף יא עמוד א. [↑](#footnote-ref-23)
24. גם לא דברו לשון הרע בדורו. (ילקוט שמעוני מלכים א רמז ריג). [↑](#footnote-ref-24)
25. מלכים ב פרק כג. [↑](#footnote-ref-25)
26. מסכת תענית דף כב עמוד ב. [↑](#footnote-ref-26)
27. סעיפים 1,2,4,6 הם תוספת המוצעת על ידי למאמר של הרב קוק, ואיני אומר קבלו דעתי... [↑](#footnote-ref-27)
28. בראשית פרק כט. [↑](#footnote-ref-28)
29. שם. [↑](#footnote-ref-29)
30. בהמשך נציע, שהיא היא הערבות שערב יהודה לבנימין. [↑](#footnote-ref-30)
31. מסכת בבא בתרא דף קכג עמוד א. [↑](#footnote-ref-31)
32. בראשית רבה פרשת וישלח פרשה עו אות ט [↑](#footnote-ref-32)
33. בראשית פרק כז. [↑](#footnote-ref-33)
34. מסכת קידושין דף יח עמוד א. [↑](#footnote-ref-34)
35. "היה ראשו של עשיו מתגלגל והולך עד שהגיע למערת המכפלה ונח בין העטיפה של יצחק אביו.." (בראשית נ', י"ג תרגום יונתן). [↑](#footnote-ref-35)
36. "ראיתי פניך כפני אלקים אמר איש האמת יעקב איש תם ודברו לא ישוב ריקם, ואהבת אחים של עשו ויעקב תעלה על כל אותן המהומות שהרשעה הנכרכת בטומאת הגוויה גררה אותן, תתגבר עליהן ותהפכן לאור ולחסד עולם. דעה רחבה זו ממותקת במיתקה ודבשה של תורת אמת צריכה להתלוות עם כל אורחותינו באחרית הימים, למחתם אורייתא בהיכלא דמלכא משיחא בהפיכת מרירא למתיקא וחשוכא לאורה". ( אגרות הראי"ה, חלק א', אגרת קיב). [↑](#footnote-ref-36)
37. בראשית פרק כז, טו. [↑](#footnote-ref-37)
38. בראשית פרק כה. [↑](#footnote-ref-38)
39. בראשית פרק כה. [↑](#footnote-ref-39)
40. בראשית פרק לז . [↑](#footnote-ref-40)
41. בראשית פרק מא. [↑](#footnote-ref-41)
42. מסכת סוטה דף לו עמוד ב. ידיעת לשונות מבטאת מעורבות בין העמים. [↑](#footnote-ref-42)
43. מדרש רבה בראשית פרשה עח פסקה י. [↑](#footnote-ref-43)
44. רש"י בראשית פרק ל, כה. [↑](#footnote-ref-44)
45. בראשית רבה פרשת ויצא פרשה עג אות ז. [↑](#footnote-ref-45)
46. בראשית פרק מו. [↑](#footnote-ref-46)
47. מדרש תנחומא פרשת ויגש [↑](#footnote-ref-47)
48. שמואל א, סוף פרק יז. [↑](#footnote-ref-48)
49. מסכת בבא מציעא דף פד עמוד ב- דף פה עמוד א. הסיבה שחזון זה לא התקיים, נעוצה בכך שיהונתן לא מילא את תפקידו לספק לחם לדוד. יעויין בלימודנו על חורבן נוב למסכת סנהדרין דף .צה. [↑](#footnote-ref-49)
50. שמואל ב פרק ו. [↑](#footnote-ref-50)
51. מסכת סנהדרין דף קב עמוד א. [↑](#footnote-ref-51)
52. מלכים א פרק יב. [↑](#footnote-ref-52)
53. מסכת קידושין פרק ד משנה א. [↑](#footnote-ref-53)
54. נחמיה פרק יג. [↑](#footnote-ref-54)
55. כוזרי מאמר ב אות כא. יותר מ-700 שנה אחרי כן ריש לקיש עדיין כועס על הבבלים (יומא דף ט עמוד ב). [↑](#footnote-ref-55)
56. הדברים נאמרו כהספד להרצל. [↑](#footnote-ref-56)
57. "הא דאשכחן לרב יוסף דעסיק ומיירי בתרגום טובא בכל דוכתא, משום דהוי סגיא נהור ולא היה יכול ללמוד דברים שבכתב על פה ולפיכך היה קורא הפסוקים בתרגום שהוא דבר שבעל פה (ריטב"א). חלקו על כך בתוספות: "נקט רב יוסף לפי שהיה בקי בתרגום שיש כמה ענייני תרגום ולא כדפירש בעלמא לפי שהיה סגי נהור" (תוספות מסכת בבא קמא דף ג עמוד ב ד"ה כדמתרגם). [↑](#footnote-ref-57)